tartuNLP/wikipedia-smugri-20251201 huggingface dataset:
17. sajand

17. sajand ehk XVII sajand pKr ehk m.a.j. on kristliku ajaarvamise seitsmeteistkümnes sajand, mis algas 1. jaanuaril 1601 ja lõppes 31. detsembril 1700.
Sel sajandil kasvas Euroopa tähtsus ja Ameerika koloniseerimine hakkas avaldama suuremat mõju. Hispaania koloniaalimpeeriumi kõrval kerkis esile Holland (Hollandi kuldajastu), mis võistles Portugali koloniaalimpeeriumiga. Tugevnesid Inglismaa ja Prantsusmaa. Moskva tsaaririik koloniseeris Siberi. Islamimaailmas kasvasid püssirohuimpeeriumid (Osmanite riik, Safaviidide riik ja Suurmogulite riik). Hiinas asendus Mingi dünastia Qingi dünastiaga. Jaapanis sai alguse Tokugawa šogunaat. Sajandi esimest poolt iseloomustasid jätkuvad ususõjad Euroopas, millest suurim oli Kolmekümneaastane sõda. Sajandi teist poolt saatsid sõjad Osmanite riigi ja kristlike Euroopa riikide vahel (Suur Türgi sõda).
Kultuurivaldkonnas domineeris barokkstiil. Asutati esimesed rahvusvahelise haardega suurettevõtted. Hoogu kogus teadusrevolutsioon.
Ajaloosündmustele 17. sajandil Eestis osutasid kõige suuremat mõju Rootsi kuningriigi suurvõimu ajastu areng ning Rootsi ja Rzeczpospolita vaheline konkurents Kesk- ja Ida-Euroopa ning Läänemere regioonis domineerimise üle. 1629. aasta Altmargi vaherahuga loovutas Rzeczpospolita kõik Väina jõest (Daugava) põhja pool asuvad Rzeczpospolita alad Rootsile. 1645. aasta Brömsebro rahulepinguga sai Rootsi enda valdusse Ojamaa, Saaremaa ja teisi alasid. 1660 omandati kontroll Ruhnu üle. Sõjalised konfliktide kõrval edenes ka hariduse andmine. Asutati esimesed gümnaasiumid, tegevust alustas Tartu Ülikool, lühikest aega tegutses Forseliuse seminar ja asutati talurahvakoole. Avati esimesed trükikojad Eesti aladel, ilmus esimene eesti keele grammatika ning peeti piiblitõlkekonverentse. Sajandi lõpetasid Suur nälg ning Põhjasõja algus.
Vaikida võib

"Vaikida võib" on Ott Leplandi singel koos ansambliga Púr Múdd. Laulu viisi ja sõnade autorid on Ott Lepland, Oliver Rõõmus, Joonatan Siiman. Loo on produtseerinud ansambel Púr Múdd.
Maailm me käes

"Maailm me käes" on Ott Leplandi singel. Laulu autorid on Ott Lepland ja Frants Tikerpuu. Loo on produtseerinud Frants Tikerpuu.
Colin Miller

Colin Robert Miller (sündinud 29. oktoobril 1992 Sault Ste. Maries Ontario provintsis) on Kanada jäähokimängija, kes mängib kaitsjana NHL-i klubis Dallas Stars.
Aastatel 2010–2013 mängis ta Ontario Hockey League'i klubis Sault Ste. Marie Greyhounds.
2012. aastal valis Los Angeles Kings ta NHL-i "draft"is 151. valikuna. Aastatel 2013–2015 mängis ta American Hockey League'is (AHL) Los Angeles Kingsi noorteklubis Manchester Monarchs. 2015. aastal võitis ta Monarchsiga Calder Cup'i. Samal hooajal oli nelja liigas enim väravaid löönud kaitsemängija seas (19 väravaga) ja valiti AHL-i tähtede mängule.
2015. aasta juunis liitus ta Boston Bruinsiga. Hooajal 2015–16 sai Miller NHL-is Bruinsi meeskonnas kirja kolm väravat ja 13 väravasöötu.
Aastatel 2017–2019 mängis ta Vegas Golden Knightsis. 2018. aastal jõudis ta Golden Knightsiga Stanley karika finaali, kus kaotati Washington Capitalsile mängudega 1:4. Miller lõi värava Stanley karikavõistluste finaalsarja esimeses mängus.
2019. aasta juunis siirdus Miller Buffalo Sabresi. Seal mängis ta kolm hooaega. 2022. aasta juulis sõlmis ta üheaastase lepingu Dallas Starsiga.
2021. aastal tuli Miller Kanada jäähokikoondise koosseisus maailmameistriks.
Tagasirändur

"Tagasirändur" on Ott Leplandi kuues stuudioalbum. Album on valminud koostöös Rein Rannapiga.
Nick Paul

Nicholas Paul (sündinud 20. märtsil 1995 Mississaugas Ontario provintsis) on Kanada jäähokimängija, kes mängib NHL-i klubis Tampa Bay Lightning ründajana vasakäärel.
Aastatel 2012–2015 mängis ta Ontario Hockey League'i klubis North Bay / Brampton Battalion.
2013. aastal valis Dallas Stars ta NHL-i "draft"is 101. valikuna. 2014. aasta juulis müüdi tema mängijaõigused Ottawa Senatorsile. Hooaja 2015–16 alguses asus Paul mängima American Hockey League'i klubis Binghamton Senators. Ottawa Senatorsi meeskonnas debüteeris ta 16. veebruaril 2016 mängus Buffalo Sabresi vastu. Esimese värava lõi ta NHL-is sama aasta 24. veebruaril mängus Edmonton Oilersi vastu.
2022. aasta märtsis kaubeldi Paul Ottawa Senatorsist Tampa Bay Lightningi.
2015. aastal tuli Paul Kanada kuni 20-aastaste koondisega juunioride maailmameistriks. 2021. aastal tuli ta maailmameistriks Kanada jäähokikoondise koosseisus. 2021. aasta maailmameistrivõistluste finaalis lõi Paul Soome vastu lisaajal Kanada võiduvärava.
Attu (Aleuudid)

Attu (aleuudi keeles "Atan", vene keeles Атту) on Sasignani saarte saar Aleuudide saarestikus. Saare pindala on 893 km². See on Ameerika Ühendriikide Alaska osariigi läänepoolseim paik. Saar jäi 2010. aastal elaniketa, mis teeb sellest riigi suurima elaniketa saare.
1880. aastal elas saarel 107 elanikku ja 1930. aastal oli elanikke 29. Pärast seda, kui Ameerika Ühendriikide rannavalve sulges saarel paikneva baasi, on saar elaniketa.
1943. aasta mais toimus saarel Attu lahing, mis oli ainuke USA pinnal peetud teise maailmasõja maismaalahing. Lahingu territoorium on arvatud Ameerika Ühendriikide riiklikuks ajaloomälestiseks.
Saare kõrgeim punkt on 897,9 meetri kõrgune Attu mägi.
Agur Kaljusaar

Agur Kaljusaar (sündinud 26. oktoobril 1979 Tallinnas) on eesti maali- ja ehtekunstnik.
Lapsepõlv ja haridus.
Tema lapsepõlv möödus Tallinnas Koplis. Aastatel 1985–1996 õppis ta Tallinna 8. Keskkoolis, Johann Köleri nimelises Viljandi 4. Gümnaasiumis ja Tallinna Kunstigümnaasiumis. 
Töökohad.
Ta on töötanud infotehnoloogia- ja reklaaminduse alal, reklaamiettevõtjana ja ajakirjanduse kirjastajana. On tegutsenud samuti peamiselt Soomes ja Ameerika Ühendriikides sisekujundus, ehitus-, haljastus- ja laevaehitus projektide juures. 
Loominguline tegevus.
Tema loomingus esineb enamasti sürrealismi, ekspressionismi, sümbolismi, geomeetrilise ja klassikalise kunsti elemente. Geomeetrilisi elemente ja sümboleid armastab kasutada tihti varjatult ja neid võib leida peidetult esemete paigutuses, mõõtmetes, proportsioonides jne. Mõned tema lemmikteemadest on naise keha ja romantiline akt.
Aktiivsemad loomeperioodid:
Isiklikku.
Agur Kaljusaarel on tütred Helen (s 1998), Danelle (s 2003) ja Aleksandra Elisabeth (s 2017).
Sean Walker

Sean Iain Walker (sündinud 13. novembril 1994 Keswickis Ontario provintsis) on Kanada jäähokimängija, kes mängib kaitsjana NHL-i klubis Los Angeles Kings.
Aastatel 2013–2017 mängis ta Bowling Green State University jäähokimeeskonnas.
Hooajal 2017–18 asus ta mängima American Hockey League'i (AHL) klubis Ontario Reign. 2018. aasta juulis sõlmis ta lepingu Kingsiga. NHL-is debüteeris ta 23. oktoobril 2018 mängus Dallas Starsi vastu. Esimese värava lõi ta NHL-is sama aasta 31. detsembril mängus Colorado Avalanche'i vastu. Hooajal 2018–19 mängis ta samuti Reignis ja valiti 2019. aastal AHL-i tähtede mängule.
2021. aastal tuli Walker Kanada jäähokikoondise koosseisus maailmameistriks.
Rudolf Andrejev

Johann Rudolf Andrejev (3. oktoober 1851 Jõhvi mõis, Jõhvi kihelkond, Virumaa – 8. juuni 1926 Rakvere) oli aastail 1906–1914 Rakvere linnapea ning ühiskonnategelane.
Ta pärines Jõhvist, kus ta isa Juhan oli mõisa kokk. Ta asus 1903. aastal elama Rakverre ja omandas suure kinnistu Laia ja Posti tänava nurgal ning pidas seal Rakvere hobupostijaama, oli ka Rakvere kirikumõisa rentnik. Rakveres astus ta ka 1903. aastal tuletõrje korrapidajate jaoskonna liikmeks, kuhu ta oma surmani kuulus. Ta oli ka Rakvere linna vastastiku kinnituse seltsi juhatuse liige.
Ta valiti Rakvere linnapeaks kahel korral järjest: 1906. ja 1910. aastal. Tema linnajuhtimise ajal asutati Rakveres 1912. aastal Rakvere Õpetajate Seminar ja Rakvere Gümnaasium.
Rakvere linna vabatahtliku tuletõrje kauaaegne juhatuse liige ja esimees Rudolf Andrejev maeti Jõhvi kalmistule..
Connor Brown

Connor Brown (sündinud 14. jaanuaril 1994 Torontos) on Kanada jäähokimängija, kes mängib NHL-i klubis Edmonton Oilers ründajana paremäärel.
Aastatel 2011–2014 mängis ta Ontario Hockey League'i klubis Erie Otters. Hooajal 2013–14 oli Brown liigas resultatiivseim mängija (45+83), pälvides liiga hooaja kõige resultatiivsema mängija Eddie Powers Memorial Trophy ja hooaja silmapaistvaima mängija Red Tilson Trophy.
2012. aastal valis Toronto Maple Leafs ta NHL-i "draft"is 156. valikuna.
Hooajal 2014–2015 asus ta mängima American Hockey League'is (AHL) Maple Leafsi noorteklubis Toronto Marlies. Debüüthooajal lõi ta AHL-is 21 väravat ja andis 40 väravasöötu ning valiti AHL-i tähtede mängule ja uustulnukate hooaja sümboolsesse koosseisu. NHL-is debüteeris Brown Maple Leafsi meeskonnas 17. märtsil 2016 mängus Florida Panthersi vastu. Esimese värava lõi ta liigas sama aasta 24. märtsil mängus Anaheim Ducksi vastu. Hooajal 2016–17 kindlus ta koha Maple Leafsi põhikoosseisus. Samal hooajal lõi ta liigas 20 väravat ja andis 16 väravasöötu.
2019. aasta juulis siirdus Brown Senatorsi. Hooajal 2020–21 lõi ta Senatorsi meeskonnas NHL-is 21 väravat.
2022. aasta juulis kaubeldi Brown Senatorsist Washington Capitalsi. Hooajal 2022/23 pääses Brown vigastuse tõttu Capitalsi meeskonnas väljakule vaid neljas mängus. 2023. aasta juulis sõlmis ta üheaastase lepingu Edmonton Oilersiga.
2021. aastal tuli Brown Kanada jäähokikoondise koosseisus maailmameistriks. Ta oli 2021. aasta jäähoki maailmameistrivõistlustel turniiri resultatiivseim mängija (2+14).
Brandon Pirri

Brandon Pirri (sündinud 10. aprillil 1991 Torontos) on Kanada jäähokimängija, kes mängib keskründajana American Hockey League'i (AHL) klubis Rockford IceHogs.
2009. aastal valis Chicago Blackhawks ta NHL-i "draft"is 59. valikuna. NHL-is debüteeris Pirri Blackhawksi meeskonnas hooajal 2010–11. Aastatel 2010–2013 mängis ta põhiliselt Rockford IceHogsis, mis on Blackhawksi noorteklubi. Hooajal 2012–13 oli Pirri AHL-is resultatiivseim mängija (22+53) ning pälvis John B. Sollenberger Trophy. Aastatel 2012, 2014, 2018 ja 2019 on ta valitud AHL-i tähtede mängule.
Karjääri jooksul on ta NHL-is mänginud veel Florida Panthersi, Anaheim Ducksi, New York Rangersi ja Vegas Golden Knightsi ridades. NHL-is on tema kõige edukam hooaeg olnud 2014–15, mil ta lõi Panthersi meeskonnas 22 väravat. Üle kümne värava on ta NHL-is löönud veel hooajal 2015–16 Panthersis mängides (11 väravat) ja 2018–19 Golden Knightsi mängides (12 väravat).
2020. aasta septembris naasis Pirri Blackhawksi juurde.
2021. aastal tuli Pirri Kanada jäähokikoondise koosseisus maailmameistriks.
Josip Grubeša

Josip Grubeša (sündinud 4. novembril 1978 Prozor-Ramas) on Bosnia ja Hertsegoviina poliitik. Ta oli 31. märtsist 2015 kuni 25. jaanuarini 2023 Bosnia ja Hertsegoviina justiitsminister.
Ta sündis aastal 1978 Prozor-Ramas Hertsegoviina-Neretva kantonis. Ta lõpetas aastal 1997 Zadaris gümnaasiumi. Seejärel lõpetas ta Spliti Ülikooli ladina kirjanduse alal. Pärast asus ta tööle Mostari Ülikooli filosoofiateaduskonda. Hiljem asus ta tööle Mostari Ülikooli meditsiini- ja õigusteaduskonda.
31. märtsist 2015 kuni 25. jaanuarini 2023 oli ta Bosnia ja Hertsegoviina justiitsminister.
Isiklikku.
Ta oli rahvuselt horvaat. Lisaks bosnia ja horvaadi keelele valdab ta veel saksa ja inglise keelt. Ta on abielus ja tal on kolm last.
Andres Karhu

 
Andres Karhu (sündinud 20. juulil 1994), esinejanimega AKAR, on Eesti lüürik, räppar ja luuletaja. 
Looming.
2010. aastal, kui Andres Karhu hakkas viljelema räppi, kirjutas ta ka luuletusi ning koostas kooliprojekti raames Tallinna ettevõtluspäeval luulekogumiku.
8. jaanuaril 2016 andis AKAR produtsendi Kimmo Sõna ehk Rusty Mustardi abil välja oma esimese viie looga EP "Rahvavaenlane", mis andis alguse nimele AKAR. Selle albumi neli instrumentaalpala olid tema enda looming, mida miksida ja masterdada aitas Rusty Mustard.
17. märtsil 2016 tuli välja lugu "As Salamu Alaykum" koos KavalAntsStuudios valminud videoga ning 20. juulil 2016 lugu "Vaese mehe unistused" koos Robin Juhkentaliga.
17. veebruaril 2017 esitles AKAR loo "Gravitatsioon" muusikavideot, mille režii ja montaaži tegi Andres Luidre KavalAntsStuudiost. Loo instrumentaali lõi produtsent Frankenstein, miksis ja masterdas Rusty Mustard RustOut recordsist. Refräänis aitas kaasa Avely Buk.
31. jaanuaril 2018 ilmus animeeritud muusikavideo loole "Pättmees", mis valmis loovagentuuris Magnetuur.
26. aprillil 2018 tuli välja lugu "Alles algus", mille refräänis teeb kaasa Rakverest pärit Eesti räpilegend MC J.O.C.
1. mail 2018 ilmus 12 looga album "Pättmees". Tegu oli AKAR-i esimese täispika albumiga, millel tegid kaasa J.O.C, Janno Paalberg, Avely Buk, millest osa salvestati HOME Studios koos DJ Shromikuga ning teine osa stuudios Riimist Riimini Records. Helikandja esitlus toimus 4. mail 2018 Suhkrumollis, ürituse "Riimist Riimini" raames, kus esinesid lisaks Akarile artistid Wst, J.O.C ja PK.
15. detsembril 2019 andis AKAR välja seitsme looga EP "Kõigi oma", kus tegi kaasa laulja Raino Schröder.
12. jaanuaril 2020 avaldas AKAR "Kõigi oma" albumilt muusikavideo loole "Kõigi oma". 4. veebruaril 2020 tuli välja "Kõigi oma" albumilt muusikavideo loole "Mary Jane", mille valmistas videograaf Geir Stint ja videos tegi kaasa Marian Juganson.
1. jaanuaril 2021 avaldas AKAR singli "Autopiloot", millele on tehtud ka laulusõnadega video.
24. aprillil 2021 tuli välja singel "Manifest".
Isiklikku.
Karhu sündis Kiviõlis, kus elas kuni kooliealiseks saamiseni, misjärel kolis emaga Tallinna.
Andres Karhu õppis aastatel 2001–2002 Sikupilli keskkoolis, 2002–2008 Tallinna Laagna Gümnaasiumis ja seejärel 2008–2010 Pirita Majandusgümnaasiumis, kus Karhu lõpetas põhikooli. Gümnaasiumi jättis ta pooleli 2011. aastal.
Melodifestivalen

Melodifestivalen on iga-aastane lauluvõistlus, mida korraldavad Rootsi rahvusringhäälingud Sveriges Television (SVT) ja Sveriges Radio (SR). Selle lauluvõistluse võitja on alates 1959. aastast saadetud esindama riiki Eurovisiooni lauluvõistlusele.
See on Rootsi üks populaarsemaid telesaateid ja seda vaatab igal aastal umbes neli miljonit inimest.
Kõik Rootsi eurolaulud on valitud Melodifestivaleni. Kõigest üks laul, Ainult 1958. aasta laulu valiti ilma elvõistluseta.
Édouard Debat-Ponsan

Édouard Debat-Ponsan (25. aprill 1847 Toulouse – 29. jaanuar 1913 Pariis) oli prantsuse akadeemiline maalikunstnik, kes oli tuntud oma allegooriliste teoste, talurahvaelu stseenide kujutamise ja orientalistlike teoste poolest.
Elukäik.
Alexandre Cabaneli õpilane Debat-Ponsan oli kuulus Pariisi jõukate kodanike ja poliitikute portreede, antiikajaloo maalide ja talurahvaelu stseenide poolest. Vabariiklasena ja Prantsuse-Preisi sõja veteranina oli Debat-Ponsan kapten Alfred Dreyfusi nime taastamise eestkõneleja ja eksponeeris 1898. aastal Pariisi salongis oma allegoorilist maali "Vérité sortant du puits", mille ta hiljem andis Émile Zolale.
Aastatel 1882–1883 tegi ta oma kahe õemehe, Jules-Arsène Garnier' ja Henri-Eugène Delacroix'ga (mitte segi ajada Eugène Delacroix'ga), reisi Istanbuli. See reis andis inspiratsiooni ühe tema kuulsaima teose, "Le Massage, Scène de Hammam" ("Massaaž Hammamis"; 1883) maalimiseks. Nüüd võib seda teost näha Toulouse'is Augustinuse (kunsti)muuseumis.
Ta oli arhitekti ja 1912. aastal Grand Prix de Rome võitja Jacques Debat-Ponsani isa ning peaministri ja Prantsuse viienda vabariigi ühe alusepanija Michel Debré vanaisa. Teiste järeltulijate hulka kuulub ka poliitik Jean-Louis Debré. Tema tütar Jeanne Debat-Ponsan abiellus Prantsusmaal moodsa pediaatria asutaja Robert Debréga. 
Looming.
Maaelu kujutamine oli olnud kunstis väga moes juba enne tema sündi, aastatel 1830–1840. Debat-Ponsani loodud maaelu stseenid on segu talurahva maailma idealismist ja Gustave Courbet' sõjakast realismist. Maalil "Un matin devant la porte du Louvre" võib olla poliitiline varjund. Sellel on kujutatud Caterina de' Medicit (mustas) rahulikult vaatamas 1572. aasta pärtliöö veresauna ohvrite surnukehi. Debat-Ponsan võis tegelikult viidata Prantsuse ajaloo uuematele sündmustele, näiteks Pariisi kommuuni verisele mahasurumisele, mis toimus üheksa aastat enne selle maali valmimist.
Budistlik meditatsioon

Budistlik meditatsioon ehk meeleharjutused on üldnimetus budismi praktikates kasutatavate meditatsioonitehnikate kohta. Meeleharjutused on lahutamatu osa budismi järjepidevast ja pühendumuslikust praktikast. Budistlike meeleharjutuste sihiks on üldiselt selguse ja rahu taastamine. 
Budistlik meditatsioon ehk laiemas tähenduses "bhāvanā", sisaldab enamasti kaht teineteist täiendavat aspekti: meelerahu (sanskriti keeles "śamatha"; paali keeles "samatha") ja läbinägemise ("vipaśyanā"; "vipassanā") arendamine. Meelerahu võimaldab saavutada keskendumisseisundeid ("samādhi"‘) ning läbinägemine aitab jõuda mõistmiseni ("prajñā"; "paññā").
Keskendutakse ka ebameeldivale, nagu näiteks laipade vaatlemine, keha osade meenutamine ("paṭikūlamanasikāra") jmt. 
Mõisteid.
Budistliku meditatsiooni puhul on kasutusel järgmisi mõisteid.
Meelerahu arendamine.
Meelerahu arendamisel arendatakse meelt keskenduma ühele mõistele või objektile, et eemalduda ihade vallast ning jõuda puhaste vormide valda.
Oluline on vaikne ja eraldatud koht ja aeg, et vältida võimalikke segajaid ihade vallast. Soovitav on silmad sulgeda ja keskenduda üksnes meeles toimuvale. Meelerahu arendamisel vaigistatakse välised segajad, et vaikne ja rahulik meel saaks sügavustesse laskudes näha tõelisust, nagu läbi tasase veepinna. Seejärel hakatakse vaigistama ka meele enda aktiivsust, suunates tähelepanu üksnes harjutuse objektile või ülesandele.
Läbinägemise arendamine.
Läbinägemise ("vipassana") arendamine toimub järjestikuste teadvusseisunditeni ("jhāna") jõudmisel. Viis "jhāna" osa (liiget, tegurit või omadust, "(jhānaṅga)") on "Jhāna sutta" jt tekstide kohaselt järgmised:
Iga järgneva osa arendamisel loobutakse eelmisest osast/omadusest."
"Jhānad" on järjestikku selginevad teadvusseisundid, mis sisaldavad viie "jhāna" teguri "(jhānaṅga)" kombinatsioone. Eristatakse nelja vormiga seotud "jhāna"'t" (rūpa-jhāna)" ja nelja vormideta "jhāna"'t "(arūpa-jhāna)".
"Jhānade" saavutamine ei ole eesmärgiks omaette, oluline on sel puhul pigem vastavate seisundite kasutamine.
Keskendumistehnikaid.
Seadmuseratta käimapanemisel esitatud Kaheksaosalise tee kaheksas osa on "Õige keskendumine" ("sammā-samādhi"). Valest keskendumisest ("miccā-samādhi") räägivad "Lehma mõistuloo sutta", "Brahma võrgu sutta" jt tekstid.
Õige keskendumine saab alguse õigest vaatest ja sellekohasest õigest kavatsusest. Selle sisuks on nelja järjestikuse "jhāna" väljaarendamine.
Theravaada.
Tänapäeva theravaada traditsioonis praktiseeritakse laialdaselt anapanasati ja satipatthana tehnikaid. Mõlema puhul kasutatakse "samādhi" saavutamiseks hingamise jälgimist ja arendatakse läbinägemist ja meelerahu. Istuvas asendis mediteerimist võidakse vaheldada kõndimise meditatsiooniga. Laialdaselt on kasutusel ka sõbralikkuse ("metta") meditatsioon. Tänu vipassana liikumisele on need tehnikad laialdaselt levinud ka läänemaailmas.
Aleksandr Ponomarenko

Aleksandr Anatoljevitš Ponomarenko ("Алекса́ндр Анато́льевич Пономаре́нко"; sündinud 27. oktoobril 1964 Belogorskis Krimmi oblastis) on Venemaa suurärimees, president Vladimir Putini lähikondne.
Haridus.
Ta on lõpetanud 1988. aastal Frunze-nimelise Simferopoli Riikliku Ülikooli kehakultuuriteaduskonna, aastatel 1983–1985 oli ajateenistuses Nõukogude armee õhudessantvägedes. 1980. aastate lõpul sai NSV Liidu meistersportlase kandidaadiks poksis, Ukraina noorte meister poksis.
1997 lõpetas Moskva Riikliku Juhtimisinstituudi, majandusteaduste kandidaat. 2001 kaitses Moskva Töö- ja Sotsiaalsuhete Akadeemia juures majandusteaduste doktori kraadi.
Töö.
1980. aastate lõpul asus koos hilisema miljardäri Aleksandr Skorobogatkoga Krimmis müüma ehitusmaterjale ja parfüüme. 1992–1998 Rahvusvahelise Korporatsioonide Instituudi teadur, hiljem prorektor Moskvas. 1994 asutas koos Skorobogatkoga kommertspanga Russki Generalnõi Banka ja oli 2000–2005 selle direktorite nõukogu esimees.
Pärast 1998. aasta majanduskriisi asus koos Skorobogatkoga kokku ostma Musta mere kargoettevõtteid, mis kokkupanduna moodustasid Novorossiiski Kommertsmeresadama ("Новороссийский морской торговый порт") – Venemaa suurima sadamaoperaatorfirma. 2004–2011 selle juhatuse esimees. 2011 müüdi sadamafirma 2,5 miljardi dollari eest Summa Capitalile ja Transneftile. Saadud vahendite eest moodustas koos Skorobogatkoga TPS Kinnisvara, mis investeeris laialdaselt ostu- ja meelelahutuskeskustesse. 2013 asutasid nad TPS Avia, mis omab enamust Moskva Šeremetjevo lennuväljast, alates 2016 on P. Šeremetjevo lennuvälja juhatuse esimees.
Putini palee.
2011. aastal ostis ta Musta mere ääres Gelendžikis asuva nn Putini palee, mille ta enda sõnul tahtis teha hotellikompleksiks makstes kogu kompleksi eest kõigest 350 tuhat dollarit (ta ise nimetas palee maksumuseks 350 miljonit dollarit). Jaanuaris 2021 pärast filmi "Putini palee" ülespanekut Youtube'i teatas Šeremetjevo lennujaama pressitalitus, et P. eemaldus palee projektist juba märtsis 2016.
Sanktsioonid.
28. veebruaril 2022 kehtestas Euroopa Liit talle viisa- ja majandussanktsioonid. Tema Euroopa Liidu riikides olev vara külmutati.
Adam Clendening

Adam Clendening (sündinud 26. oktoobril 1992 Niagara Fallsis, New Yorgi osariigis) on USA jäähokimängija, kes mängib kaitsjana American Hockey League'i (AHL) klubis Cleveland Monsters.
Aastatel 2010–2012 mängis ta Bostoni Ülikooli jäähokimeeskonnas.
2011. aastal valis Chicago Blackhawksi ta NHL-i "draft"is 36. valikuna. Hooajal 2012–13 asus ta mängima AHL-is Blackhawksi noorteklubis Rockford IceHogs. 2013. aastal valiti ta AHL-i tähtede mängule ja hooajal 2013–14 AHL-i hooaja sümboolsesse koosseisu. NHL-is debüteeris Clendening Blackhawksi meeskonnas 20. novembril 2014 mängus Calgary Flamesi vastu ja lõi selles mängus ka värava.
Karjääri jooksul on Clendening NHL-is mänginud veel Vancouver Canucksi, Pittsburgh Penguinsi, Edmonton Oilersi, New York Rangersi, Arizona Coyotesi ja Columbus Blue Jacketsi ridades. NHL-is on tema kõige edukam hooaeg olnud 2016–17, mil sai ta Rangersi meeskonnas 31 mänguga kirja kaks väravat ja üheksa väravasöötu.
2018. aasta juulis liitus ta Blue Jacketsiga. Alates hooajast 2018–19 on ta põhiliselt mänginud Blue Jacketsi noorteklubis Cleveland Monsters AHL-is.
Aastatel 2009 ja 2010 tuli Clendening USA kuni 18-aastaste koondisega omavanuste maailmameistriks. 2021. aasta maailmameistrivõistlustel võitis ta USA jäähokikoondise koosseisus pronksmedali.
Matt Tennyson

Matthew Thomas Tennyson (sündinud 23. aprillil 1990 Minneapolises Minnesotas) on USA jäähokimängija, kes mängib kaitsjana NHL-i klubis New Jersey Devils.
Aastatel 2009–2012 mängis ta Western Michigan University jäähokimeeskonnas.
2012. aasta märtsis sõlmis ta lepingu NHL-i klubiga San Jose Sharks ning debüteeris hooaja 2011–12 lõpus American Hockey League'is (AHL) San Jose Sharksi noorteklubis San Jose Sharks. NHL-is debüteeris Tennyson hooajal 2012–13.
2016. aasta juulis sõlmis ta üheaastase lepingu Carolina Hurricanesiga. 2017. aasta juulis liitus ta Buffalo Sabresiga. Aastatel 2017–2019 sai ta enam mänguaega AHL-is Sabresi noorteklubis Rochester Americans.
2019. aasta juulis sõlmis ta kaheaastase lepingu Devilsiga.
2021. aasta maailmameistrivõistlustel võitis Tennyson USA jäähokikoondise koosseisus pronksmedali.
Trevor Moore

Trevor Moore (sündinud 31. märtsil 1995 Thousand Oaksis Californias) on USA jäähokimängija, kes mängib NHL-i klubis Los Angeles Kings ründajana vasakäärel.
Aastatel 2013–2016 mängis ta Denveri Ülikooli jäähokimeeskonnas.
2016. aasta juulis sõlmis ta lepingu NHL-i klubiga Toronto Maple Leafs. Ta asus hooajal 2016–17 mängima American Hockey League'is (AHL) Maple Leafsi noorteklubis Toronto Marlies. 2018. aastal võitis ta Marliesiga Calder Cupi. 2019. aastal valiti Moore AHL-i tähtede mängule.
NHL-is debüteeris Moore 23. detsembril 2018 mängus Detroit Red Wingsi vastu. Esimese värava lõi ta liigas 13. jaanuaril 2019 mängus Vancouver Canucksi vastu.
2020. aasta veebruaris müüdi tema mängijaõigused Kingsile.
2021. aasta maailmameistrivõistlustel võitis Moore USA jäähokikoondise koosseisus pronksmedali.
Springfield M1903

Springfield M1903 (ametlikult United States Rifle, Caliber .30-06, Model 1903) on viielasulise salve ja käsilukustusega Ameerika Ühendriikide mitmelasuline teenistusvintpüss, mida kasutati peamiselt 20. sajandi esimeses pooles.
Ameerika Ühendriikide standardseks jalaväevintpüssiks sai M1903 19. juunil 1903 ning seda kasutati esimeses maailmasõjas. Aastal 1936 hakati vintpüssi M1903 asendama kiirema, poolautomaatse kaheksalasulise M1 Garandiga. Siiski oli M1903 Ameerika Ühendriikide standardvintpüss ka teises maailmasõjas, kuna M1 Garande ei oldud jõutud piisavas koguses toota. M1903 oli snaiperrelvana kasutusel teises maailmasõjas, Korea sõjas ja isegi Vietnami sõja alguses. Tänapäeval on see populaarne tsiviilkasutuses, kollektsionääride seas, täpsuslaskmistel ning sõjaväelises väljaõppes.
Hartmanice

Hartmanice (saksa keeles "Hartmanitz") on linn Tšehhis Plzeňi maakonnas Klatovy ringkonnas. Hartmanice asub Saksamaa piirist 12 km kaugusel Otava jõe ääres, Klatovyst umbes 28 km lõunakagus ja Plzeňist ligikaudu 63 km lõunas.
Hartmanice asub merepinnast 712 meetri kõrgusel.
Hartmanicet on esmamainitud 1219. aastal, linnaõigused sai 1320. aastal. 1992. aastal sai Hartmanice vahepeal kaotatud linnaõigused tagasi.
Peeter Ora

Peeter Ora (sündinud 14. märtsil 1977 Viljandis) on eesti maalikunstnik, luuletaja ja kunstipedagoog. 
Ta on lõpetanud Tartu Ülikooli maali erialal 2005. aastal.
2017. aastast töötab Ora kunstiõpetajana Tartu Herbert Masingu koolis.
Tema luuletusi on ilmunud ajalehtedes "Sakala" ja "Postimees" ning ajakirjas Vikerkaar. 
Peeter Ora on paljude ansambli Pööloy Gläänz laulutekstide autor, tekst „Tulevikus keegi meid ei mäleta” on valitud Jürgen Rooste koostatud „1990-te aastate mõjukamate punk-tekstide antoloogiasse“.
Peeter Ora kuulus Viljandi Lennukitehase kui mitmeotstarbelise kultuurikeskuse ellukutsujate hulka.
Kirjasõna.
2022. aastal ilmus Tartus Peeter Ora luulekogu "Hull Prantslane ja Tuline Kass".
Lisaks sellele on Peeter Ora luuletusi ilmunud ajalehes "Müürileht", ajakirjas "Akadeemia" ja teistes väljaannetes.
Zorana Mihajlović

Zorana Mihajlović (serbia keeles Зорана Михајловић; sündinud 5. mail 1970 Tuzlas) on Serbia poliitik. Ta oli aastatel 2014–2020 Serbia energeetika-, arengu- ja keskkonnaminister ning 2020–2022 ehitus-, transpordi- ja taristuminister.
Ta sündis 1970. aastal Tuzlas, kuid põhi- ja keskkooli lõpetas ta Belgradis. 1993. aastal lõpetas ta Belgradi Ülikooli majandusteaduskonna. Magistrikraadi sai ta 1998. aastal tööga "Serbia ja valitud Euroopa riikide – Prantsusmaa, Saksamaa ja Rootsi – energiasektor" magistrikraadi.
Ta oli 27. juulist 2014 kuni 28. oktoobrini 2020 Serbia energeetika-, arengu- ja keskkonnaminister. 28. oktoobrist 2020 kuni 26. oktoobrini 2022 oli ta Serbia ehitus-, transpordi- ja taristuminister.
Isiklikku.
Zorana Mihajlovićil on poeg. Ta valdab vabalt inglise keelt ning suhtluskeele tasemel prantsuse ja itaalia keelt.
Kirjandusliku kompetentsuse toetamine

Kirjanduslik kompetentsus ("literary competence") on oskus erinevaid tekste mõista, tõlgendada ja endale lugemiseks sobivat teksti valida. Selle toetamise all mõeldakse nende oskuste arendamist õpilase individuaalsuse ja lähima arengu tsooni teooriast lähtudes. 
Teksti mõistmise oskuse arendamine.
Kirjanduskompetentsuse toetamisel on üks võimalus teksti mõistmist selgitada protsessina, kus lugeja loob tähendust, suhestudes tekstiga varasema teadmise ja kogemuse kaudu. Need kombineeritakse tekstist saadud infoga.
Veel käsitatakse teksti mõistmist kui protsessi, kus luuakse tähendus tekstist. Eesmärk on saada aru tervikteksti mõttest, mitte niivõrd üksikutest sõnadest ja lausetest.
Et teksti mõistmise oskust arendada, on vaja kasutada erinevaid strateegiaid.
Õppija individuaalsuse arvestamine kirjanduskompetentsuse toetamisel.
Kirjandusliku kompetentsuse toetamisel tuleb arvestada õppija individuaalsust ja lähima arengu tsooni. Üheks võimalikuks alusmaterjaliks on Hollandi ülikoolide teadlaste uuring, mille tulemusena sõnastati õppija kirjandusliku kompetentsuse kuus taset. Iga tase kirjeldab õpilase kompetentsust ja temale sobivat teksti.
Anthony Stolarz

Anthony Stolarz (sündinud 20. jaanuaril 1994 Edisonis, New Jerseys) on USA jäähokimängija, kes mängib väravavahina NHL-i klubis Toronto Maple Leafs.
Aastatel 2012–2014 mängis ta Ontario Hockey League'i klubis London Knights, kellega tuli 2013. aastal liiga meistriks.
2012. aastal valis Philadelphia Flyers ta NHL-i "draft"is 45. valikuna. Hooajal 2014–15 asus ta mängima American Hockey League'i Flyersi noorteklubis Lehigh Valley Phantoms. 2016. aastal valiti Stolarz AHL-i tähtede mängule. NHL-is debüteeris Stolarz 27. novembril 2016 mängus Calgary Flamesi vastu.
2019. aasta veebruaris müüdi tema mängijaõigused Edmonton Oilersile.
2019. aasta juulis sõlmis ta kaheaastase lepingu Anaheim Ducksiga. Hooajal 2019–20 mängis ta põhiliselt AHL-i klubis San Diego Gulls ning valiti 2020. aastal AHL-i tähtede mängule. 2021. aasta jaanuaris pikendas ta Ducksiga lepingut ning ta kuulus Ducksi meeskonda kuni hooaja 2022/23 lõpuni, kuid ühelgi hooajal ta Ducksi esiväravavaht ei olnud. Enim mänge sai ta hooajal 2021/22, kui ta kogus 12 võitu, kaheksa kaotust ja kolm viiki.
2023. aasta juulis sõlmis ta üheaastase lepingu Florida Panthersiga. Hooajal 2023/24 oli Stolarz NHL-is parima tõrjeprotsendiga väravavaht (92,5%), lisaks lasi ta endale lüüa keskmiselt 2,03 väravat mängus, mis oli samuti NHL-i parim näitaja.
2021. aasta maailmameistrivõistlustel võitis Stolarz USA jäähokikoondise koosseisus pronksmedali.
Lembit Teesalu

Lembit Teesalu (29. juuli 1945 Padise vald, Harjumaa – 17. mai 2021 Tallinn) oli eesti auto- ja mootorrattasportlane.
Ta lõpetas 1959. aastal Vihterpalu 7-klassilise kooli ja 1966. aastal metallide lõiketöötluse erialal Tallinna Ehitus- ja Mehaanikatehnikumi.
Sportlasena.
Alustas 1961. aastal treeninguid Tööjõureservides Johannes Tomsoni juhendamisel. 
Ta oli aastatel 1972–2004 kokku 13 korda mootorrataste ringrajasõidus Eesti NSV ja Eesti meister ja 2003. aasta karika võitja, 1965. aastal Eesti NSV meister motokrossis ja 1969. aastal talimotokrossis (175 cm3 masinaklassis).
Ta oli 1977. aastal Eesti NSV meister autode ringrajasõidus vormel 3 klassis.
Ta on kokku võitnud 18 Kalevi suursõitu. Ta on ainuke sportlane, kes on võitnud Kalevi suursõidu nii autode kui ka mootorrataste klassis.
Ta oli 1963. aastal mootorrataste ringrajasõidus NSV Liidu meister noorte 50 cm3 masinaklassis. Ta võitis aastatel 1966–1985 NSV Liidu meistrivõistlustel kokku 30 medalit: 21 kulda, 6 hõbedat ja 3 pronksi (125 cm3 A, 250 cm3 A, 350 cm3 A ja 350 cm3 B masinaklassis). 
Ta sai 1981. aastal mootorrataste ringrajasõidus Ida-Euroopa kommunistlike riikide Sõpruse karika sarjas 2. koha 125 cm3 masinaklassis. 
Isiklikku.
Tema vend oli autosportlane Tõnu Teesalu.
Attu (Pargas)

Attu on Soome saar Saaristomeres. See asub Pargase keskusest lõunas Peimari suudmes. Attus elab aasta läbi 49 inimest, kuid suvel on neid 692. Saare pindala on 19,88 km².
Attu saarel asub kolm küla: Attu, Boda ja Jermo. Saarel asub Attu mõis. Kunagi toimus saarel kaevandustegevus ning 19. ja 20. sajandi vahetusel oli seal tööstuspiirkond koos meierei, saeveski, elektrijaama ja telliskivitehasega.
Sellel on Suur-Tervo saarelt parvlaevaühendus Mielisholmi saare kaudu. 2003. aastast alates on saar Mielisholmiga ühendatud Skagsholmeni ja Granholmeni kaudu.
Hochstuhl

Stol (ka Veliki Stol) või Hochstuhl on Karawankide kõrgeim mägi ning asub Sloveenia ja Austria vahelisel piiril.
Sloveenikeelne nimi "Veliki Stol", tähendusega 'suur tool', tuleneb mäe visuaalsest välimusest, eriti idast vaadatuna. Saksakeelne nimi "Hochstuhl" ('kõrge tool') võeti kasutusele 19. sajandi lõpul. Varem oli saksakeelne nimi "Stou", foneetiline tuletus sloveenikeelsest nimest.
Stol ulatub Žirovnica omavalitsusest Sloveenias Austria turulinna Feistritz im Rosentalini põhjas. Tipp on osa Karawankide harjast ning veelahe Sava ja Drava jõe vahel. Põhjas langevad Dachsteini lubjakivikaljud järsult üle 500 m.
Mäel on mitu alamtippu, nagu Mali Stol ('väike tool') (2198 m). Idas viib Karawankide hari Vrtača mäele ja edasi Loibli kuruni.
Tõus.
Esimese mäkketõusu tegi 17. augustil 1794 Kraini krahv ja mägironija Franz von Hohenwart (1771–1844) Sigmund Zoisi (1747–1819) kutsel. 9. septembril 1906 jõudsid kaks ronijat Stoli tippu esmakordselt järsu põhjakülje kaudu. Esimene mägihütt tipust lõunas püstitati 1883. aastal Austria Turismiklubi poolt ja seda kutsuti Valvasori pelgupaigaks. Stou pelgupaik harjast põhja pool avati 1886. aastal Saksa ja Austria Alpiklubi poolt.
Tänapäeval on Feistritzist (Austria poolel) 1906. aastal ehitatud Klagenfurti öömaja ("Klagenfurter Hütte") kaudu tippu arvukalt marsruute. Samuti on marsruute Žirovnicast Sloveenias, kus 1910. aastal avatud Prešereni öömaja ("Prešernova koča") seisab alamtipu Mali Stoli all. Mõlemad pelgupaigad põletati Teise maailmasõja ajal Jugoslaavia partisanide poolt maha, et takistada nende kasutamist Wehrmachti sõdurite baaslaagritena. Klagenfurti öömaja taasavati 1952. aastal 24 magamiskoha ja magalaga "(Matratzenlager)"; Prešereni öömaja ehitati 1966. aastal ümber, tänapäeval on see avatud juuni keskpaigast septembri keskpaigani. Seal on 45 magamiskohta, pesuruum ja kaks söögituba 80 istekohaga.
500 m järsu nõlva tõusu mäe põhjaküljel ronitakse Austria Alpiklubi poolt 1966/67. aastal ehitatud via ferrata ("Klettersteig") kaudu, mille kasutamine nõuab mõningaid mägironimisoskusi.
Pankas

Pankas on küla ("mazciems") Lätis Valmiera piirkonnas Kocēni vallas. 
Küla asub valla idaosas. Seal on Pankase bussipeatus.
Looduskaitse all on neli põlist tamme ja Pankase tamm ümbermõõduga 4,96 meetrit. Draņķi muinaskalmed on muinsusmälestisena riikliku kaitse all.
Aastal 2007 oli külas 19 elanikku. Aastail 2009–2021 kuulus küla Kocēni piirkonda.
Puškari

Puškari on endine küla ("skrajciems" ehk hajaküla) Lätis Valmiera piirkonnas Kocēni vallas. 
Küla asus valla keskosas Jumara jõe kaldal. Seal oli Puškari bussipeatus.
Looduskaitse all on käla aladel kasvavad Lielbrendiķi tamm ümbermõõduga 4,2 ja kõrgusega 36 meetrit, ning Mazvējiņi tamm ümbermõõduga 4,52 meetrit.
Aastal 2007 oli külas ligikaudu 15 elanikku. Aastail 2009–2021 kuulus küla Kocēni piirkonda.
Noriņas

Noriņas on endine küla ("skrajciems" ehk hajaküla) Lätis Valmiera piirkonnas Kocēni vallas. 
Küla asus valla keskosas Jumara jõe kaldal.
Looduskaitse all on küla aladel kasvav Noriņase tamm.
Aastal 2007 oli külas ligikaudu 20 elanikku. Aastail 2009–2021 kuulus küla Kocēni piirkonda.
Arved Varep

Arved Gerhard Peter Varep (29. jaanuar 1893 Vana-Võidu vald, Viljandimaa – 20. november 1942 Tallinn) oli Eesti agronoom ja riigiametnik, 1919. aasta maareformi üks läbiviijaid.
Elulugu.
Pärnu Poeglaste Gümnaasiumis õppides kuulus Jüri Vilmsi asutatud rahvuslikku organisatsiooni Taim.
Lõpetas 1918. aastal Riia Polütehnilise Instituudi agronoomina. Kuulus Riia Eesti Üliõpilaste Seltsi, hiljem ÜS Liivikasse. Järvamaa Üliõpilaskogu vilistlane. Õppis aastatel 1927–1929 Tartu Ülikooli õigusteaduskonnas.
Riigiteenistusse astus 2. jaanuaril 1919 Rahaministeeriumis, sama aasta 1. aprillil viidi üle Põllutööministeeriumisse.
Sai 1919 kevadel Põllutööministeeriumilt agronoomiliseks otstarbeks maakoha Harku vallas. Varepile antud maatükk kutsus esile proteste, kuna väidetavalt ei tegelenud ta seal agronoomiliste eesmärkidega, vaid rentis maatükki vaheltkasuga välja.
1. november 1919 – 19. juuni 1921 oli ta Järvamaa riigimaade ülem ning vastutav maareformi läbiviimise eest maakonnas.
Oli üks Vodja põllutöökooli rajajaid.
Oktoobris 1922 nimetas vabariigi valitsus Põllutööministeeriumi nõuniku Arved Varepi ministeeriumi juures asuva hindamise peakomisjoni liikmeks.
1. veebruaril 1927 korraldati Põllutööministeeriumis struktuurimuudatus ning senine ministeeriuminõunik Varep nimetati peasekretäri kohusetäitjaks ja ühtlasi ministeeriumi nõuniku kohusetäitjaks. Päevalehe sõnul sai struktuurimuudatuse järel Põllutööministeeriumi kõige "tähtsamaks ja vastutusrikkamaks" just peasekretäri ametikoht.
1932 valiti ta Haapsalu purje- ja sõuklubi juhatuse esimeheks.
Tervislikel põhjustel lahkus Arved Varem 1935. aastal Põllutööministeeriumi teenistusest ja asus peansionile.
Oli kirjastuse Agronoom direktor ning valiti 1939 Kirjastuste Liidu revisjonikomisjoni liikmeks. 1938. aastal kuulus ta raamatunädala komitee koosseisu ning valiti põllumajandusraamatute toimkonda.
Ärijuht Artur Varepi juhtimisel kirjastas "Agronoom" igal aastal kümneid põllumajanduliku sisuga õppe- ja käsiraamatuid ja tema organiseeris ka "Eesti põllumajanduse entsüklopeedia" väljaandmist.
Suri 20. novembril 1942 ning maeti 22. novembril Nõmme Hiiu kalmistule.
Isiklikku.
Tema vennapojad olid alpinist ning ehitusinsener Peeter Varep ning geograaf, maastikuteadlane ja botaanik Endel Varep.
Martini-Henry

Martini-Henry on tagantlaetav ühelasuline hoovaga Suurbritannia vintpüss, mis oli kasutusel Briti armees. Esimest korda jõudis Martini-Henry teenistusse aastal 1871 ning lõpuks asendati sellega eestlaetavad padrunitele ümberehitatud vintpüssid Snider-Enfield. Martini-Henry vintpüssid olid Briti impeeriumi teenistuses 47 aastat. Relvas oli kombineeritud Henry O. Peabody konstrueeritud mehhanismi, mida oli täiustanud Šveitsi disainer Friedrich von Martini, ja šotlase Alexander Henry kujundatud polügonaalset vintlõiget.
Kuigi Snider-Enfield oli Briti sõjaväe esimene tagantlaetav relv, millega lasti metallist padruneid, oli Martini-Henry esimene selline, mis oli algusest peale nii ehitatud, lisaks oli sellel parem laskekiirus ja -ulatus.
Martini-Henry vintpüssist toodeti peamiselt nelja mudelit: Mark I (juunis 1871), Mark II, Mark III ja Mark IV. Peale selle toodi 1877 turule Martini-Henry karabiin, millest oli olemas Garrison Artillery Carbine ja Artillery Carbine (Mark I, Mark II ja Mark III). Lisaks toodeti ka väiksemaid versioone, mis olid mõeldud kadettidele. Martini-Henry viimase variandi, Mark IV tootmine lõpetati aastal 1889 ning see asendati LEe-Metfordiga. Martini-Henry jäi üle kogu Briti impeeriumi kasutusse kuni esimese maailmasõja lõpuni.
Mõned Afganistani hõimud kasutasid seda vintpüssi Nõukogude-Afganistani sõja ajal. Aastatel 2010 ja 2011 said USA merejalaväelased Marjahs Talibani ladudest kätte vähemalt kolm Martini-Henry vintpüssi.
Väga palju Martini-Henry koopiaid valmistasid Pakistani Loodeprovintsi relvameistrid. Nende relvad olid Enfieldis Royal Small Arms Factorys tehtutest halvema kvaliteediga, kuid välimuselt väga sarnased. Üks tuntumatest Martini-Henry koopiate valmistajatest oli afridi hõimu meister Adam Khel Afridi, kes elas Khyberi kurus. Britid kutsusid selliseid koopiaid Khyberi kuru koopiateks.
Bhatti

Bhatti ("Bhaṭṭi"; 6. või 7. sajand pKr) oli India sanskritikeelne luuletaja. 
Lüürilise eepose "Bhaṭṭikāvya" ehk "Rāvaṇavadha" peategelane on Rāma ja selle aines on ammutatud "Rāmājanast". Teoses on 22 laulu. Mõned neist illustreerivad sanskriti keele reegleid, teised kujundeid ja stiilivõtteid.
Bhāravi

Bhāravi (भारवि; 6. sajand pKr) oli India sanskritikeelne luuletaja.
Tema eepos "Kirātārjunīya", koosneb 18 laulust. Aines on võetud "Mahābhāratast". Süžeeks on kangelase Ardžuna kahevõitlus ühe "kirāta" (metsiku mägilasega), kes osutub jumal Šivaks. Ardžuna saab temalt kingiks jumaliku relva.
Māgha

Māgha (माघ; umbes 7.–8. sajand pKr) oli üks tähtsamaid India sanskritikeelseid luuletajaid.
Tema eepos "Śiśupāla-vadha" koosneb 20 laulust. Aines on võetud "Mahābhāratast". Peategelane on Krišna. On näha, et autor tunneb hästi teooriat. Näiteks kasutab ta 23 värsimõõtu.
Bhartrihari

Bhartrihari (भर्तृहरि "Bhartṛhari"; umbes 7. sajand pKr) oli India sanskritikeelne lüüriline luuletaja ning grammatik ja keelefilosoof.
Bhartriharile omistatakse triloogia "Śatakatraya", mille iga osa koosneb umbes sajast mõttesalmist. Nende teemad on armastus "śṛṅgāra", elutarkus ("niti") ja kiretus ("vairāgya"). Tema elegantset ja vormitäiuslikku luulet peetakse sanskritikeelse lüürika tippu kuuluvaks. 
Bhartriharile omistatakse ka sanskriti grammatika ja keelefilosoofia alane teos "Vākyapadīya".
Uurijad on kahelnud, kas need teosed kuuluvad samale autorile.
Amaru

 
Amaru (अमरु, 8. sajand) oli India sanskritikeelne luuletaja. Teda peetakse Kālidāsa kõrval klassikalise ajajärgu tähtsaimaks lüürikuks. 
Talle kuulub erootiline luulekogu "Amaruśataka". Ta kirjeldab elavas stiilis armastuse eri aspekte.
Blšany

Blšany (saksa keeles "Flöhau bei Podersam") on linn Tšehhis Ústí maakonnas Louny ringkonnas. Blšany asub Lounyst ligi 29 km edelas Praha kesklinnast umbes 71 km läänes.
Blšanyt on esmamainitud 1238. aastal. Linnaõigused sai Blšany millalgi ajavahemikul 1238–1252. Blšany sai vahepeal kaotatud linnaõigused tagasi 10. oktoobril 2006.
Bilhana

Bilhana (बिल्हण "Bilhaṇa"; 11. sajand) oli Kashmiri päritolu sanskritikeelne luuletaja.
Pärast paljusid reise sai temast Lõuna-India Lääne-Chālukya riigi kuninga Vikramāditya VI õueluuletaja.
Ajaloolis-mütoloogilises eeposes "Vikramānkadevacarita" ülistas ta oma isandat ja tema suguvõsa.
Kuulsas armastuspoeemis "Caurapañcāśikā" meenutab kangelane kauneid hetki koos oma armastatuga. Legendi järgi jutustab luuletaja oma salajasest armastusloost ühe printsessiga.
Džajadeva

Džajadeva (जयदेव "Jayadeva"; 12. sajand) oli India sanskritikeelne luuletaja.
On arvatud, et ta oli Bengali kuninga Lakṣhmaṇa Sena õueluuletaja.
Luuletsükkel Gitāgovinda koosneb 12 laulust, mis kirjeldavad Krišna ja Rādha armastust. Lopsakates värssides kirjeldatakse Rādha armukadedust, armastajate lahusolekut, igatsust, leppimist ja õnnelikku taasühinemist. See lugu kujutab inimhinge igatsust ühineda Jumalaga. Lüürilised laulud vahelduvad jutustusega. Teos oli mõeldud lavastamiseks. Seda etendatakse India višnuistlikes ringkondades tänapäevalgi.
Tartu Ülikooli loodus- ja täppisteaduste valdkond

Tartu Ülikooli loodus- ja täppisteaduste valdkond (lühend LTT; ingliskeelne ametlik nimetus "Faculty of Science and Technology") on üks neljast Tartu Ülikoolis akadeemilisi struktuuriüksusi koondavast valdkonnast.
Valdkond loodi 1. jaanuaril 2016 Tartu Ülikooli struktuuri reformi käigus.
LTT kodulehe andmeil on loodus- ja täppisteaduste valdkond tunnustatud loodusteaduste-, tehnoloogia- ning IT-alase kompetentsi keskus Eestis, kus õpetab suur hulk maailmatasemel välislektoreid ning üliõpilastele antakse maailmatasemel kõrgharidust.
Juhtimine.
Valdkonda juhib dekaan, kes vastutab valdkonna personali-, õppe-, teadus-, arendus-, finants- ja majandustegevuse eest. Aastatel 2016–2019 oli dekaani ametis Peeter Burk, alates 2020. aastast Leho Ainsaar.
Valdkonnal on 25-liikmeline nõukogu ning nõukogu esimees on dekaan.
Struktuur.
Loodus- ja täppisteaduste valdkonda kuulub kümme instituuti:
Dūķeri

Dūķeri on küla ("mazciems") Lätis Valmiera piirkonnas Kocēni vallas. 
Küla asub valla keskosas Jumara jõe kaldal. Külas on Dūķeri bussipeatus. Mieži tammed on looduskaitse all..
Asula on tekkinud endise Dūķeri mõisa keskuse juurde. Aastail 2009–2021 kuulus küla Kocēni piirkonda.
Aastal 2007 oli külas 29 elanikku.
Sarmas

Sarmas on küla ("mazciems") Lätis Valmiera piirkonnas Kocēni vallas. 
Küla asub valla keskosas ja jääb osaliselt Põhja-Vidzeme biosfääri kaitsealale. Seal on Sarmase bussipeatus.
Aastal 2007 oli külas ligikaudu 25 elanikku. Aastail 2009–2021 kuulus küla Kocēni piirkonda.
Tožas

Tožas on küla ("mazciems") Lätis Valmiera piirkonnas Kocēni vallas.
Küla asub valla loodeosas. Seal on Tožase bussipeatus.
Aastail 2009–2021 kuulus küla Kocēni piirkonda.
Liepas

Liepas on küla ("mazciems") Lätis Valmiera piirkonnas Kocēni vallas. 
Küla asub valla lääneosas ja jääb osaliselt Põhja-Vidzeme biosfääri kaitsealale. Külas on Mujānu skola bussipeatus. 
Varem asus selle aladel Zilaiskalnsi raudteejaam. Aastail 2009–2021 kuulus küla Kocēni piirkonda.
Aastal 2007 oli külas 39 elanikku.
Kevin Labanc

Kevin Labanc (sündinud 12. detsembril 1995 New Yorgis) on USA jäähokimängija, kes mängib NHL-i klubis San Jose Sharks ründajana paremäärel.
Aastatel 2013–2016 mängis ta Ontario Hockey League'i klubis Barrie Colts. Hooajal 2015–16 oli ta liigas resultatiivseim mängija ning pälvis Eddie Powers Memorial Trophy.
2014. aastal valis Sharks ta NHL-i "draft"is 171. valikuna. 2016. aasta märtsis sõlmis ta Sharksiga kolmeaastase lepingu. Hooaja 2015–16 lõpus debüteeris ta American Hockey League'is Sharksi noorteklubis San Jose Barracuda.
NHL-is debüteeris Labanc 8. novembril 2016 mängus Washington Capitalsi vastu. Esimese värava lõi ta liigas sama aasta 17. novembril mängus St. Louis Bluesi vastu. 9. veebruaril 2019 tegi ta mängus Edmonton Oilersi vastu oma NHL-i karjääri esimese kübaratriki. Hooaeg 2018–19 on olnud tema seni resultatiivseim NHL-is (17+39). Samal hooajal jõudis ta Sharksiga Läänekonverentsi finaali, kus kaotati hilisemale Stanley karika võitjale St. Louis Bluesile. Läänekonverentsi veerandfinaali seitsmendas ja viimases otsustavas mängus Vegas Golden Knightsi vastu sai Labanc viimasel veerandajal kirja neli punkti (üks värav ja kolm väravasöötu). Sellega sai Labanc NHL-i ajaloo esimeseks mängijaks, kes on seda suutnud väljalangemismängude seitsmenda mängu ühel veerandajal.
2013. aastal võitis Labanc USA kuni 18-aastaste koondisega omavanuste maailmameistrivõistlustel hõbemedali. 2021. aasta maailmameistrivõistlustel võitis Labanc USA jäähokikoondise koosseisus pronksmedali.
Krásná Hora nad Vltavou

Krásná Hora nad Vltavou (saksa keeles "Schönberg an der Moldau") on linn Tšehhis Kesk-Tšehhi maakonnas Příbrami ringkonnas. Krásná Hora nad Vltavou asub Příbramist ligikaudu 22 km idakagus ja Praha kesklinnast umbes 55 km lõunas.
Krásná Hora nad Vltavou paikneb merepinnast 434 meetri kõrgusel.
Asulat on esmamainitud 1341. aastal.
29. veebruaril 2012 sai Krásná Hora nad Vltavou vahepeal kaotatud linnaõigused tagasi.
Tage Thompson

Tage Nathaniel Thompson (sündinud 30. oktoobril 1997 Glendale'is Arizonas) on USA jäähokimängija, kes mängib ründajana NHL-i klubis Buffalo Sabres.
Aastatel 2015–2017 mängis ta Connecticuti Ülikooli jäähokimeeskonnas.
2016. aastal valis St. Louis Blues ta NHL-i "draft"is 26. valikuna. 2017. aasta märtsis sõlmis ta Bluesiga kolmeaastase lepingu ning debüteeris hooaja 2016–17 lõpus American Hockey League'is Bluesi noorteklubis Chicago Wolves.
NHL-is debüteeris Thompson Bluesi meeskonnas 4. oktoobril 2017 mängus Pittsburgh Penguinsi vastu. Esimese värava lõi ta liigas sama aasta 18. detsembril mängus Edmonton Oilersi vastu. 2018. aasta juulis müüdi tema mängijaõigused Sabresile. 2020. aasta oktoobris pikendas ta Sabresiga lepingu kolme aasta võrra.
Hooajal 2021/22 asus ta mängima Sabresi esimeses ründeliinis koos Jeff Skinneri ja Alex Tuchiga. Hooajal 2021/22 tegi Thompson NHL-is ülekaalukalt oma edukaima hooaja, kui lõi 38 väravat ja andis 30 väravasöötu. 7. detsembril 2022 lõi Thompson mängus Columbus Blue Jacketsi vastu viis väravat, millest esimesed neli esimesel perioodil (Thompson sai NHL-i ajaloos neljandaks mängijaks, kes on esimesel perioodil löönud neli väravat). Enne teda oli Sabresi mängijatest löönud ühes mängus viis väravat vaid Dave Andreychuk 36 aastat varem.. Ameerika Ühendriikide mängijatest oli enne Thompsoni ühes mängus löönud viis väravat ainult Mark Pavelich 1983. aastal.
2015. aastal tuli Thompson USA kuni 18-aastaste koondisega omavanuste maailmameistriks ja 2017. aastal juunioride maailmameistriks USA kuni 20-aastaste koondisega. 2018. ja 2021. aasta maailmameistrivõistlustel võitis ta USA jäähokikoondise koosseisus pronksmedali.
Tema isa Brent Thompson on endine jäähokimängija.
Rāvas

Rāvas on küla ("mazciems") Lätis Valmiera piirkonnas Kocēni vallas. 
Küla asub valla lääneosas Põhja-Vidzeme biosfääri kaitsealal. Seal on Rāvase bussipeatus.
Aastal 2007 oli külas ligikaudu 12 elanikku. Aastail 2009–2021 kuulus küla Kocēni piirkonda.